Retten i Aalborg afviser, at det var nødværge, da 33-årig affyrede skud med haglgevær mod Hells Angels-rocker.

En mand fra Hobro er skyldig i drabet på en rocker fra Hells Angels sidste sommer, fastslår Retten i Aalborg. Den 33-årige mand har hævdet, at han begik drabet i nødværge, og at han derfor skulle være straffri. Men den påstand afviser retten i en kendelse torsdag formiddag, rapporterer flere medier. Den tiltalte RC har sagt, at han var bange for Martin Helbo Axelsen, der sammen med en bekendt opsøgte ham en dag i juni. Tidligere under sagen har RC besvaret spørgsmål om mødet. - Da de kommer hjem til mig, siger de, at jeg skylder dem penge. Jeg begynder at tænke, at nu slår de mig ihjel. Jeg går ovenpå, finder mit jagtgevær, går ned ad trappen, lukker øjnene og affyrer to skud, har han fortalt. Rockeren blev ramt af adskillige hagl på kroppen og armene og afgik kort efter ved døden. Den anden gæst overlevede, selv om han blev ramt i hovedet af flere hagl. - Jeg skylder dem intet, og jeg vil aldrig nogensinde betale penge til terrorister, har den tiltalte sagt. Inden det skæbnesvangre møde kontaktede RC politiet for at få hjælp. Politiet bad ham om at flytte et planlagt møde med Martin Helbo Axelsen fra 9. til 10. juni, men det lykkedes ikke. Senere torsdag vil Retten i Aalborg udmåle en straf til den 33-årige. /ritzau/